ΓΡΑΠΤΗ ΕΡΩΤΗΣΗ E-2281/97 υποβολή: Johanna Boogerd-Quaak (ELDR) και Jan Mulder (ELDR) προς την Επιτροπή (2 Iουλίου 1997)

Θέμα: Η πανώλη των χοίρων στιw Κάτω Χώρες και άλλες χώρες της Ευρώπης

Αποδεικνύεται ότι η μέθοδος καταπολέμησης η οποία συνίσταται στην θανάτωση των ζώων που πάσχουν από την πανώλη των χοίρων δεν αποφέρει τα αναμενόμενα αποτελέσματα, ούτε στις Κάτω Χώρες ούτε σε άλλες χώρες. Ταυτόχρονα αυξάνονται οι επιφυλάξεις του κοινωνικού συνόλου έναντι της μεθόδου αυτής. Θα ήταν ως εκ τούτου σκόπιμο να προβλεφθεί κατά το μέτρο του δυνατού η εφαρμογή άλλων μεθόδων καταπολέμησης.

1. Έχοντας υπόψη τα ανωτέρω, είναι διατεθειμένη η Επιτροπή να επιτρέψει την δοκιμή, σε ορισμένες περιοχές των Κάτω Χωρών, εμβολίου ή του εμβολίου που έχει προσφάτως αναπτυχθεί;

2. Σε πόσα ζώα θα πρέπει κατά την άποψη της Επιτροπής να πραγματοποιηθεί η δοκιμή αυτή στις Κάτω Χώρες;

3. Κρίνει αναγκαίο η Επιτροπή το να απαγορευθεί η διείσδυση του κρέατος των εμβολιασμένων χοίρων, υπό οποιαδήποτε μορφή, στην αλυσίδα ανθρώπινης κατανάλωσης και ως εκ τούτου την καταστροφή του κρέατος αυτού;

4. Κρίνει η Επιτροπή ότι οι Κάτω Χώρες διαθέτουν επαρκείς εγκαταστάσεις για την καταστροφή του κρέατος των εμβολιασμένων χοίρων σε περίπτωση που αποφασισθεί η καταστροφή αυτή;

5. Καθ' ήν περίπτωση επέτρεπε η Επιτροπή την εν λόγω δοκιμή του εμβολίου στις Κάτω Χώρες, θα είχε τούτο συνέπειες εις ότι αφορά τις εξαγωγές χοιρινού κρέατος προερχομένου από τις περιφέρειες εκτός της περιφέρειας δοκιμής και οι οποίες δεν έχουν πληγεί από την πανώλη των χοίρων;

6. Έχοντας υπόψη την τελευταία ερώτηση. Είναι πεπεισμένη η Επιτροπή ότι η Ευρωπαϊκή Ένωση δεν εισάγει κρέας από χώρες ή περιφέρειες εκτός της Ένωσης όπου επιτρέπεται ο εμβολιασμός κατά της πανώλης των χοίρων ή άλλων μολυσματικών ασθενειών (συγκεκριμένα στην Κεντρική και Ανατολική Ευρώπη);

Απάντηση του κ. Fischler εξ ονόματος της Επιτροπής (15 Σεπτεμβρίου 1997)

Τα μέτρα που εγκρίθηκαν για τον έλεγχο και την καταπολέμηση της κλασικής πανώλους των χοίρων περιλαμβάνονται στην οδηγία 80/217/ΕΟΚ ((ΕΕ L 47 της 21.02.1980 )) του Συμβουλίου. Τα μέτρα προβλέπουν την καταστροφή των μολυσμένων, και των γειτονικών, χοιροστασίων, καθώς και τη θέσπιση περιορισμών σχετικών με τη μεταφορά χοίρων και χοιρινού κρέατος, προκειμένου να αποφευχθεί η εξάπλωση του ιού. Η εφαρμογή των εν λόγω μέτρων υπήρξε, κατά κανόνα, επιτυχής, καθώς δεν παρατηρήθηκαν κρούσματα της νόσου σε κανένα κράτος μέλος, για μεγάλο χρονικό διάστημα. Δίχως αμφιβολία, η επιτυχία εξαρτάται, κυρίως, από την ταχεία και αποτελεσματική εφαρμογή μέτρων ελέγχου και καταπολέμησης από τις τοπικές και κρατικές αρχές, καθώς και από τα μέτρα που υιοθετούν οι χοιροτρόφοι, προκειμένου να αποτρέψουν τη διασπορά του ιού στις εκμεταλλεύσεις χοίρων. Τα προβλήματα που σχετίζονται με τον έλεγχο για τον εντοπισμό της κλασικής πανώλους των χοίρων σε χοίρους της Κοινότητας, απασχολούν ιδιαίτερα την Επιτροπή. Είναι γνωστό ότι τα προβλήματα οφείλονται κυρίως στη μεγάλη πυκνότητα χοίρων σε ορισμένες περιοχές της Κοινότητας.

1. και 2. Το άρθρο 14 της οδηγίας 80/217/ΕΟΚ του Συμβουλίου θέτει τους όρους χρήσης των εμβολίων για την κλασική πανώλη των χοίρων αλλά δεν αναφέρεται σε πειράματα ή επιτόπιες δοκιμές. Ωστόσο, σύμφωνα με το άρθρο 14 παράγραφος 1 σημείο β), όπως τροποποιήθηκε από την οδηγία 91/685/ΕΟΚ του Συμβουλίου της 11ης Δεκεμβρίου 1991 ((ΕΕ L 377 της 31.12.1991 )), «Ο χειρισμός του ιού της κλασικής πανώλους των χοίρων για σκοπούς έρευνας, διάγνωσης ή/και παρασκευής εμβολίων πραγματοποιείται μόνο σε εγκεκριμένα ιδρύματα και εργαστήρια». Αυτό σημαίνει ότι ένα κράτος μέλος μπορεί να πραγματοποιήσει την απαραίτητη δοκιμή ενός νέου εμβολίου σε ζώα (επιτόπια δοκιμή ή πείραμα), μόνο αν πρόκειται για αναγνωρισμένο ίδρυμα που ασχολείται με την παρασκευή εμβολίων. Συνήθως, μια επιτόπια δοκιμή περιλαμβάνει 500 ζώα. Η υπάρχουσα νομοθεσία δεν επιτρέπει στην Επιτροπή να χορηγεί άδειες για πειράματα με νέα εμβόλια.

3. και 4. Όχι. Το κρέας που προέρχεται από εμβολιασμένους χοίρους μπορεί να καταναλωθεί από τον άνθρωπο. Οι προδιαγραφές που πρέπει να τηρούνται για την κατανάλωση κρέατος από εμβολιασμένους χοίρους περιέχονται στο άρθρο 14 παράγραφος 3 της οδηγίας 80/217/ΕΟΚ του Συμβουλίου.

5. Η Επιτροπή απαγορεύει τα πειράματα εμβολίων. Αν ένα κράτος μέλος υποβάλλει στην Επιτροπή σχέδιο εμβολιασμού έκτακτης ανάγκης, οι όροι για την έγκριση του σχεδίου ορίζονται στο άρθρο 14 παράγραφος 2 της οδηγίας 80/217 ΕΟΚ του Συμβουλίου.

6. Βάσει των διατάξεων του άρθρου 14 παράγραφος 2 της οδηγίας 71/462/ΕΟΚ του Συμβουλίου ((ΕΕ L 302 της 31.12.1972 )), τα κράτη μέλη δεν θα προβούν σε εισαγωγές νωπού χοιρινού κρέατος από τρίτες χώρες, εκτός και αν προέρχεται από χώρα στην οποία δεν έχει εντοπιστεί κλασική πανώλης των χοίρων, τουλάχιστον για τους δώδεκα παρελθόντες μήνες, και δεν έχουν εμβολιαστεί οι χοίροι κατά τη διάρκεια της ίδιας χρονικής περιόδου. Η Επιτροπή δεν έχει λάβει γνώση παράνομων εισαγωγών. Αν η Επιτροπή πληροφορηθεί ανάλογες υποθέσεις, θα διεξαχθεί έρευνα.